b'\n_START_ARTICLE_\nDanijel Brecelj\n_START_SECTION_\nKariera\n_START_PARAGRAPH_\nDanijel ima za seboj \xc5\xbee vrsto samostojnih koncertov in recitalov. Dva samostojna recitala je izvajal v Cividale del Friuli (Italija) (2003-Bachov recital in recital leta 2004). V okviru cikla Pianissimo je koncertiral po Sloveniji (Postojna, Ljutomer, Roga\xc5\xa1ka Slatina, Ljubljana) v letu 2005. Maja 2006 je imel samostojen koncert v ciklu Ob klavirju v studiu 14 RTV Slovenija pod okriljem Glasbene mladine ljubljanske, 13. junija 2006 pa se je predstavil na samostojnem koncertu pod okriljem Kulturnega doma v Novi Gorici v ciklu Glasba z vrtov sv. Fran\xc4\x8di\xc5\xa1ka, kjer je tudi krstno izvedel svojo klavirsko Sonato op. 10. Udele\xc5\xbeil se je tudi mednarodnih klavirskih delavnic pri prof. Ronaldu na Dobrovem, prof. Jacquesu Rouvierju v Cagliariju (Sardinija) in Perigueux-u (Francija) ter prof. Sijavu\xc5\xa1u Gad\xc5\xbeijevu v Kopru in Novi Gorici._NEWLINE_Zelo odmeven je bil koncert, ko je kot solist nastopal s simfoni\xc4\x8dnim orkestrom SGB\xc5\xa0 Ljubljana s Koncertom za klavir in orkester v c-molu, ki ga je sam napisal. Z njim se je predstavil v Kulturnem domu v Novi Gorici in Slovenski filharmoniji v Ljubljani februarja 2005 pod vodstvom prof. Toma\xc5\xbea Habeta._NEWLINE_Uveljavlja se tudi kot skladatelj. Prvi pedagog, ki ga je \xc5\xbee kot desetletnega otroka usmerjal na tej poti je bil sedaj \xc5\xbee pokojni profesor in komponist Dane \xc5\xa0kerl, pozneje pa njegov u\xc4\x8denec prof. Ambro\xc5\xbe \xc4\x8copi, ki je bil tudi Danijelov mentor pri izvedbi samostojnega Avtorskega ve\xc4\x8dera, ki ga je kot \xc5\xa1tirinajstletnik imel v Kulturnem domu v Novi Gorici. Izdal je \xc5\xbee dve notni zbirki: Klavirske miniature op.1 in Tri fantazije op.3 za klavir. V njegovem opusu med drugim izstopajo Violinska miniatura, op. 2, Variacije za klavir in violon\xc4\x8delo, op. 4, klavirska Sonata, op. 10 ter njegovo najobse\xc5\xbenej\xc5\xa1e delo, Koncert za klavir in orkester v c-molu, op. 5.'